SA mynmagnaat reageer op sy Trump-uitlatingPatrice Motsepe, stigter en voorsitter van die African Rainbow Energy and Power(AREP) (Februarie 2019) (Foto: Karen Sandison/African News Agency/ANA) Die Suid-Afrikaanse sakeman en filantroop, dr. Patrice Motsepe, het Dinsdag reageer op kritiek wat hy hom op die hals gehaal het deur sosialemediagebruikers ná sy uitlatings oor pres. Donald Trump. Motsepe het verlede week, tydens die Wêreld- Ekonomiese Forum (WEF) aan die Amerikaanse president gesê Afrika is “lief vir hom”. Motsepe het gesê die debat op sosiale media het hom blootgestel aan die siening van Afrikane wat met sy opmerking verskil. “Ek het nie die reg om namens enigiemand anders buiten myself te praat nie,” het hy gesê. “As ŉ wêreldwye filantroop en sakeleier het ek vir talle dekades, in Suid-Afrika en op die Afrika-kontinent, gewerk om mense van verskillende rasse, etniese groepe en lede van verskillende godsdienstige en geloofsgebaseerde organisasies saam te bring en te verenig. Ek het met politieke, sake, burgerlike en ander leiers saamgewerk wie se sienings en beleide ek nie mee saamstem nie, en sal steeds daarmee voortgaan in Afrika en wêreldwyd. “My opmerkings tydens aandete met pres. Donald Trump het deels ten doel gehad om gesprekke aan te moedig tussen die Trump-administrasie en Afrika se politieke en sakeleiers, veral in die konteks om toenemend terugvoer te kry van Amerikaanse politieke en sakeleiers dat Suid-Afrika en sommige Afrikalande teen Amerika en sy politieke leierskap gekant is. “Dié persepsie het ŉ impak op ons vermoë om buitelandse beleggings te bekom en werk te skep. Afrika se huidige bevolking is ongeveer 1,35 miljard met die grootste toename onder jeug (tussen 15 en 24 jaar). “Die werkloosheidskoers in die agt grootste Afrika-ekonomieë, gemeet deur die BBP is ongeveer 18%. Suid-Afrika, wat die mees geïndustrialiseerde en diverse ekonomie in Afrika het, het ŉ werkloosheidskoers van 29,1% en werkloosheid onder die jeug (15 – 24 jaar) staan op 51%. “Afrika moet jaarliks sowat 8 miljoen nuwe poste skep vir die jeug en Suid-Afrika moet jaarliks meer as 500 000 nuwe poste vir die jeug skep. “Om dit te doen en vaardighede en kundigheid te verskaf en die lewenstandaard van miljoene Afrikane te verbeter, sal Afrika vennootskappe moet skep en handel- en beleggingsbande tussen Afrika en Amerika en Afrika en ander dele van die wêreld moet verseker. “ŉ Suksesvolle, vooruitstrewende en groeiende Afrika is goed en voordelig – nie net vir die 1,35 miljard mense wat in Afrika bly nie, maar vir die hele wêreld. “Afrika en Amerika deel tot ŉ groot mate algemene waardes en beginsels en het ŉ groter gedeelde belang as die kwessies of beleide waaroor hulle verskil. “Dit is in die belang van Suid-Afrika en die res van die Afrika-kontinent om sosio-politieke, handels-, beleggings- en kulturele bande met Amerika en die res van die wêreld te vestig wat voordelig is vir almal. “Ek bly verbind daartoe om steeds ŉ nederige bydrae te maak in die verband,” het Motsepe bygevoeg. Motsepe is ŉ swaer van pres. Cyril Ramaphosa.